Szám: T/89-2/2021.

**Jegyzőkönyv**

**Készült**: A Térségfejlesztési Bizottság 2021. szeptember 16-i, a Megyeháza Zrínyi Miklós termében tartott üléséről.

**Jelen vannak**: a mellékelt jelenléti ív szerint

**Fodor Márk:** A bizottság folytatja a munkát. Külön köszönti Ezredes Urat, Igazgató Urat.

**Napirend tárgyalása:**

**3. Tájékoztató a Zala Megyei Katasztrófavédelmi Igazgatóság 2020. évi tevékenységéről.**

**Egri Gyula:** A 2020-as év a pandémia éve volt. A lakosság védelme volt az elsődleges céljuk, de természetesen a további feladatokat is maradéktalanul ellátták. Sok volt a vonulás, enyhén nőtt a tűzesetek száma, a balesetek száma viszont enyhén csökkent. Műszaki mentések leginkább a viharkárok miatt fordultak elő. Az egyik legjelentősebb műszaki mentés július 25-i Nagykanizsa és Letenye térségét érintő vihar volt, mely során 3 óra alatt 155 mm csapadék esett a térségben. Árvíz, viharkárok miatti elhúzódó védekezési munkálatok és a helyreállítási feladatok jellemezték a 2020-as évet, mely összességében egy eredményes év volt. Tömeges beavatkozás kapcsán voltak kitelepítések, azonban ezek megelőzés céljából történtek.

**Fodor Márk:** megkérdezi a Bizottsági tagokat, hogy a napirendi ponttal kapcsolatban van-e kérdés, észrevétel.

**Strázsai Zoltán:** Először is gratulálni szeretne az Ezredes Úrnak az elvégzett munkáért. Szeretné megköszönni a saját és az önkéntes tűzoltók nevében a katasztrófa védelemmel való példás együttműködést. Ezzel kapcsolatos véleményének a Közgyűlésen is hangot fog adni. A július 25-i beavatkozásra a hévízi önkéntesek is vonultak, biztosították a terepet. Fontos telefonhívásokat kapott olyan települések, mint például Garabonc, Zalamerenye polgármestereitől, ahol a villámárvizek komoly problémát okoztak, ezáltal ők is sok tapasztalatot szereztek. A Belügyminisztérium helyreállítási munkálatokat a vis major keretből finanszírozta.

**Fodor Márk:** A mostani helyzetre való tekintettel, mennyire megoldható a humán utánpótlás?

**Egri Gyula:** Ez egy kiszámítható, stabil életpálya. Nem magas a fizetés, ennek ellenére nem jellemző a pályaelhagyás. Jelenleg sorban állás van az álláshelyekre.

**Fodor Márk:** Milyen technikai ellátottsággal rendelkeznek?

**Egri Gyula:** A technikai ellátottságunk EU-s szinten van, de nem olyan bőséges, mint például Ausztriában. Sokat használják a műszereiket, melyek nem fiatal eszközök, de a heti karbantartásnak köszönhetően stabil, bármikor bevethető technikai eszközökről van szó. Az olyan eszközökből, amire szinte minden nap szükségük van, abból tartanak raktáron, jelenleg több mint 100 felett van az új, bevethető védőruha állomány száma. A MOL tartálynál keletkezett tűznél megsemmisült közel 30 védőruha pótlása nem okozott problémát.

**Fodor Márk:** Hogyan tudják a felpörgött építőipari igényeket teljesíteni? Hatósági ügyekben történt-e csúszás?

**Egri Gyula:** Hatósági ügyekben nem volt csúszás, mivel már a tervezési szakaszban a tervezőkkel folyamatosan egyeztetve kiküszöbölhetők azok a hibák, melyek okot adnának a határidő módosításra.

**Fodor Márk:** Ismételten megkérdezi a bizottsági tagokat, hogy van-e még további kérdés, észrevétel a napirenddel kapcsolatban.

**Strázsai Zoltán:** Alá tudja támasztani az Ezredes Úr által elmondottakat. Az önkénteseknek átadott eszközöket a raktárból vette át, így a saját szemével látta milyen jelentős készletekkel rendelkeznek. Továbbá a polgári-védelmi eszközök is ott állnak, és bevetésre készen várnak az önkéntesek. A somogyi viharkárok elhárításában is voltak eredmények zalai önkéntes csapatok részvételével.

**Fodor Márk:** Szavazásra bocsátja a napirendi pontot.

**6/2021. (IX.16.) TB számú határozat**

*A Zala Megyei Közgyűlés Térségfejlesztési Bizottsága a „Tájékoztató a Zala Megyei Katasztrófavédelmi Igazgatóság 2020. évi tevékenységéről” című napirendi pontot 5 igen szavazattal egyhangúan elfogadta.*

**Fodor Márk:** Megköszönte a részvételt, és a Térségfejlesztési Bizottság ülését bezárta.

K.m.f.

Fodor Márk Strázsai Zoltán

a Térségfejlesztési Bizottság elnöke a Térségfejlesztési Bizottság alelnöke